Diari Oficial de la Generalitat Valenciana


Sumari del DOGV 5389, del 16-11-2006 (2006/12816)

ORDE de 8 de setembre de 2006, de la Conselleria de Cultura, Educació i Esport, per la qual es delimita l'entorn de protecció del poblat ibèric murallat del Tòs Pelat als termes municipals de Bétera i Moncada (València) i se n'establix la normativa de protecció.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5389

Data del DOGV
:   16-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/12166


Data del document
:   08-09-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Moncada
    * Bétera
    * protecció del patrimoni
    * legislació
    * patrimoni arquitectònic
    * ben cultural

ORDE de 8 de setembre de 2006, de la Conselleria de Cultura, Educació i Esport, per la qual es delimita l'entorn de protecció del poblat ibèric murallat del Tòs Pelat als termes municipals de Bétera i Moncada (València) i se n'establix la normativa de protecció. [2006/12207]  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents al territori de la Comunitat Valenciana que, a l'entrada en vigor d'esta, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les disposicions addicionals primera i segona d'esta última norma. El poblat ibèric murallat del Tòs Pelat constituïx, per tant, per ministeri de la llei, un bé d'interés cultural amb la categoria de monument.  
En aplicació de la disposició transitòria primera, paràgraf segon de la Llei 4/98, d'11 de juny, del Patrimoni Cultural Valencià, relativa a la complementació de les declaracions produïdes amb anterioritat a la seua entrada en vigor i referides a béns integrants del Patrimoni Cultural Valencià, a fi d'adaptar-ne el contingut als requisits que s'hi establixen, la Direcció General de Patrimoni Cultural Valencià va adoptar Resolució de data 17 de maig de 2005 (DOGV 26.05.05), per la qual es va acordar tindre per incoat l'expedient de delimitació de l'entorn de protecció del poblat ibèric murallat del Tòs Pelat i l'establiment de la seua corresponent normativa en els termes municipals de Bétera i Moncada (València).  
S'han complit tots els tràmits preceptius legalment previstos per a la delimitació de l'entorn de protecció del poblat ibèric murallat del Tòs Pelat i l'establiment de la seua corresponent normativa protectora, i s'ha complementat d'esta manera el contingut de la declaració amb les noves determinacions que exigix la Llei 4/98, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, paràgraf segon, de la mateixa norma.  
En compliment del que disposen este precepte i el Decret 8/2004, de 3 de setembre, del president de la Generalitat, pel qual s'assignen competències a les conselleries executives i fent ús de les facultats conferides per l'article 35 de la Llei 5/1983, de 30 de desembre, de Govern Valencià,   
ORDENE  
Primer  
Delimitar l'entorn de protecció del poblat ibèric murallat del Tòs Pelat, als termes municipals de Bétera i Moncada (València) i establir-ne la normativa de protecció en l'articulat que a continuació es transcriu.   
Monument:  
Article primer. Caldrà ajustar-se al que disposa la secció segona, Règim dels béns immobles d'interés cultural, del capítol III de la Llei 4/1998, d'11 de juny, del Patrimoni Cultural Valencià, aplicable a la categoria de monument.  
Article segon. Els usos permesos seran tots aquells que siguen compatibles amb la posada en valor i gaudi patrimonial del bé i que contribuïsquen a la consecució d'estos fins. L'autorització particularitzada d'ús es regirà segons el que disposa l'article 18 de la Llei 4/98, d'11 de juny, del Patrimoni Cultural Valencià.  
Entorn de protecció:  
Article tercer. De conformitat amb el que disposa l'article 35 de la Llei 4/1998, d'11 de juny, de Patrimoni Cultural Valencià, qualsevol intervenció en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'emetrà conforme als criteris establits en la present normativa, i en el que esta no preveu, per mitjà de l'aplicació directa dels criteris previstos en l'article 39 de l'esmentada llei. La present normativa regirà amb caràcter provisional fins que es redacte el Pla Especial de protecció del monument i el seu entorn i este aconseguisca la validació patrimonial.  
Totes les intervencions requeriran, per al tràmit d'autorització, la definició precisa del seu abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar-ne la situació de partida i la transcendència patrimonial.  
Article quart. A fi de preservar el paisatge històric del monument, no s'autoritzarà cap edificació per a qualsevol ús, i queden expressament prohibits els abocaments de residus i moviments de terres, excepte els requerits per al seu estudi i conservació.   
Article quint. Els edificis existents no podran augmentar el seu volum edificat. El seu acabat exterior haurà d'atindre's a l'ambient rústic en què estan situats. Tot això sense perjuí de l'aplicació de l'article 21 de la Llei 4/98, d'11 de juny, del Patrimoni Cultural Valencià, a estos immobles.  
Article sext. Els usos permesos seran els agrícoles i forestals mantinguts, existents en l'actualitat. No es permetrà la instal·lació de ruscos que dificulten l'ús lúdic i cultural del monument.  
Article sèptim. En qualsevol intervenció que afecte el subsòl de l'immoble o el seu entorn de protecció, serà aplicable el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.  
Segon  
L'entorn de protecció del bé d'interés cultural queda definit tant literalment com gràficament en els annexos adjunts que formen part de la present orde. La documentació complementària es troba en l'expedient corresponent.  
Disposició addicional primera  
Comunicar la present delimitació d'entorn de protecció del poblat ibèric murallat del Tòs Pelat als termes municipals de Bétera i Moncada (València) i determinació de la seua normativa protectora al Registre General de Béns d'Interés Cultural perquè hi conste.   
Disposició addicional segona  
Inscriure la delimitació de l'entorn de protecció del poblat ibèric murallat del Tòs Pelat en la secció primera de l'Inventari General del Patrimoni Cultural Valencià.  
Disposició final  
La present orde entrarà en vigor l'endemà de la seua publicació en el Diari Oficial de la Generalitat.  
València, 8 de setembre de 2006  
El conseller de Cultura, Educació i Esport  
Alejandro Font de Mora Turón  
ANNEX I  
Delimitació literal  
Justificació de la delimitació proposada  
La delimitació del seu entorn de protecció s'establix segons els criteris següents:  
. Topogràfics i paisatgístics, amb la inclusió del turó en què es troba situat el poblat, el barranc que discorre als seus peus i els camins més pròxims des d'on és possible contemplar-lo. L'entorn inclou el paisatge de garroferes, a més de les pedreres, que va descriure el botànic Cavanilles a finals del s. xviii.  
. Arqueològics: l'àmbit comprén el mateix monument, d'unes dos hectàrees d'extensió, les àrees confrontants on han sigut trobades rodades de carro i altres restes arqueològiques, pedreres, forns, etc., i zones susceptibles de noves troballes relacionades amb el poblat com la seua necròpolis.  
. Administratius, delimitant l'entorn per límits de terme, de manera que se'n facilite la definició.  
Delimitació de l'entorn de protecció  
Origen: cantó sud de les subparcel·les cadastrals 39 C i 39 D del polígon núm. 1 de Moncada, punt A.  
Sentit: horari.   
Línia delimitadora: des de l'origen la línia recorre el límit sud de la subparcel·la 39 D fins al límit entre els termes municipals de València i Moncada. Recorre el límit del terme fins al camí sense nom al nord, vora l'autopista A-7. Gira a l'est incloent-hi este camí fins a l'altre camí dels Fornets. Torna a girar en direcció sud i incorpora este camí i l'aljub islàmic que hi confronta. Des del camí prosseguix per la prolongació del límit sud de la parcel·la número 8 del polígon número 1. Gira per esta i incorpora la subparcel·la 39 C fins al punt d'origen A.